J. Laššáková, poslankyňa: (2005-06-22):
Bod prvý. V bode 35 v § 37 ods. 3 sa za druhú vetu vkladá nová tretia veta, ktorá znie: „Oznámenie musí byť doložené listinou preukazujúcou prevod alebo prechod práv alebo povinností.“ Odôvodnenie. Jednoznačne sa upravuje povinnosť účastníka konania spolu s oznámením doložiť aj listinu preukazujúcu prevod alebo prechod práv alebo povinností. Explicitné zakotvenie tejto povinnosti v exekučnom poriadku urýchli pripustenie zmeny účastníka konania. Po druhé. Za bod 45 sa vkladá nový bod 46, ktorý znie: V § 44 ods. 6 znie. „Oprávnený môže kedykoľvek v priebehu exekučného konania aj bez uvedenia dôvodu podať na príslušný okresný súd návrh na zmenu exekútora. Súd rozhodne o zmene exekútora do 30 dní od doručenia návrhu oprávneného na zmenu exekútora.“ Bod 46 sa označí ako bod 47 a bod 46 pôvodný, teda § 44 ods. 7 znie: „Súd v rozhodnutí o zmene exekútora podľa ods. 6 zároveň vykonaním exekúcie poverí exekútora, ktorého navrhne oprávnený, a vec mu postúpi spolu s exekučným spisom súdneho exekútora, ktorý bol vykonaním exekúcie pôvodne poverený. Účinky pôvodného návrhu oprávneného na vykonanie exekúcie zostávajú zachované. Trovy exekúcie vylúčeného exekútora sa vypočítajú tak, ako keby došlo k zastaveniu exekúcie.“ Odôvodnenie k bodom 46 a 47: Platný exekučný poriadok umožňuje oprávnenému kedykoľvek v priebehu exekučného konania požiadať súd o zmenu exekútora s tým, že zároveň súdu oznámi meno exekútora, ktorý má v exekúcii pokračovať. Súd však nie je povinný žiadosti oprávneného vyhovieť a o zmene exekútora rozhoduje voľnou úvahou na základe konkrétnych okolností prípadu, pričom uznesením rozhodne, či žiadosti o zmenu exekútora vyhovuje, alebo či žiadosť zamieta. Proti tomuto uzneseniu nie je prípustné odvolanie. Zamietnutie žiadosti a nemožnosť podania opravného prostriedku je obmedzením možnosti oprávneného rozhodovať o osobe exekútora, a to napriek tomu, že v zmysle ustanovenia § 29 exekučného poriadku exekúciu vykonáva exekútor, ktorého v návrhu na vykonanie exekúcie označí oprávneným. V exekúcii je vymáhaná pohľadávka oprávneného exekútorom,  teda spolupráca oprávneného s exekútorom je predpokladom uspokojenia pohľadávky v súlade s vôľou oprávneného. Obmedzenie možnosti rozhodnúť o osobe exekútora môže mať za následok neefektívne a nehospodárne vymáhanie pohľadávky. Ak oprávnený nie je spokojný s výkonom exekúcie povereným exekútorom a jediným spôsobom, ako zabezpečiť účinnejšie a rýchlejšie vymoženie jeho pohľadávky je zmena exekútora. Súd by mal byť povinný žiadosti o zmenu exekútora vyhovieť a vykonaním exekúcie poveriť nového exekútora navrhnutého oprávneným. Zároveň sa stanovuje lehota na vydanie rozhodnutia o zmene exekútora, nakoľko v praxi sa stretávame s prípadmi, keď súd o zmene exekútora nerozhodol ani v lehote jedného roka od podania návrhu. Ďalší bod 4. V 72. bode v § 125 ods. 3 sa na konci prvej vety pripájajú tieto slová „záložnému veriteľovi a tretej osobe, u ktorej je hnuteľná vec podliehajúca exekúcii v držbe, úschove alebo uložená s výzvou, aby všetci, ktorí sú odkázaní so svojimi nárokmi na najvyššie podanie, uviedli výšku svojich nárokov aj s príslušenstvom ku dňu termínu držby a preukázali ich listinami s upozornením, že inak sa bude na ich nároky prihliadať len podľa obsahu spisov“. Odôvodnenie: Vzhľadom na to, že z výťažku dražby sa podľa § 128 ods. 2 bez ohľadu na poradie uspokojujú prednostne pohľadávky, pri ktorých to ustanovuje osobitný predpis, je nevyhnutné, aby exekútor poznal ich aktuálnu výšku. Novela Občianskeho zákonníka, ktorá nadobudla účinnosť 1. 1. 2003 zásadným spôsobom zmenila právnu úpravu záložných práv. Prijaté zmeny Občianskeho zákonníka neboli legislatívne prenesené do exekučného poriadku najmä v oblasti zániku záložných práv a uspokojenia zabezpečených pohľadávok v prípade, že na zálohu viazne viac záložných práv. Občiansky zákonník v novelizovaných ustanoveniach rozlišuje zánik záložných práv v závislosti od ich výkonu prednostným záložným veriteľom a záložným veriteľom, ktorý nemá postavenie prednostného záložného veriteľa. Pri výkone záložného práva prednostným záložným veriteľom sa záloh prevádza nezaťaženým záložným právom ostatných záložných veriteľov. Pri výkone záložného práva záložným veriteľom, ktorý nemá postavenie prednostného záložného veriteľa, sa záloh prevádza zaťažený záložným právom prednostného záložného veriteľa a ostatných záložných veriteľov, ktorí sú v poradí rozhodujúcom na uspokojenie záložných práv pred záložným veriteľom vykonávajúcim záložné právo. Ďalej 81. bod znie:  V § 136 ods. 2 znie: „Pre poradie oprávneného na uspokojenie z výťažku exekúcie je rozhodujúci čas, kedy exekútorovi došiel návrh na vykonanie exekúcie spĺňajúci všetky náležitosti návrhu podľa § 39. V prípade opravy alebo doplnenia návrhu je rozhodujúci čas, kedy exekútorovi došiel nesprávny, neúplný alebo nezrozumiteľný návrh opravený alebo doplnený.“ Odôvodnenie: Navrhovaným znením sa v praxi odstráni rozpor pri určení rozhodujúce času v prípade, ak návrh pri prvotnom podaní síce nespĺňa zákonom stanovené náležitosti, respektíve je nezrozumiteľný, ale na výzvu exekútora je oprávneným v stanovenej lehote opravený alebo doplnený. A posledný pozmeňujúci návrh. V 86. bode v § 139 ods. 6 sa za slová „exekútor môže“ vkladajú slová „so súhlasom oprávneného“. Odôvodnenie: Súhlas oprávneného s vypracovaním nového znaleckého posudku v prípade, že sa exekútorovi nepodarilo v lehote dlhšej ako jeden rok od prvej dražby predať nehnuteľnosť ani za cenu zníženú so súhlasom súdu je nevyhnutný z dôvodu, že oprávnený je jednak informovaný o ďalšom postupe pri predaji nehnuteľnosti a zároveň má možnosť rozhodnúť, či ďalej chce pokračovať v predaji nehnuteľnosti podľa nového ocenenia, alebo podá návrh na zastavenie exekúcie predajom nehnuteľnosti podľa § 145 ods. 2. V praxi sa tak predíde situácii, že súčasne so zadaním vypracovania nového znaleckého posudku exekútorom oprávnený podá návrh na zastavenie exekúcie predajom nehnuteľnosti, ak sa exekútorovi nepodarilo predať nehnuteľnosť v dražbe do jedného roka od vydania Exekučného poriadku. Ďakujem pekne za pozornosť a prosím o podporu tohto pozmeňujúceho návrhu. (Potlesk.)